CELEX: 32020R0743
Language: lv
Date: 2020-03-30 00:00:00
Title: Komisijas Deleģētā regula (ES) 2020/743 (2020. gada 30. marts), ar ko Deleģēto regulu (ES) 2017/891 groza attiecībā uz augļu un dārzeņu nozares ražotāju organizāciju tirgū laistās produkcijas vērtības aprēķināšanu

5.6.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 176/1
               
            
         KOMISIJAS DELEĢĒTĀ REGULA (ES) 2020/743
         (2020. gada 30. marts),
         ar ko Deleģēto regulu (ES) 2017/891 groza attiecībā uz augļu un dārzeņu nozares ražotāju organizāciju tirgū laistās produkcijas vērtības aprēķināšanu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 37. panta c) punkta i) un iv) apakšpunktu,
         tā kā:
         
                     (1)
                  
                  
                     Augu slimības vai kaitīgo organismu invāzijas vairāku gadu garumā ir nodarījušas arvien lielāku kaitējumu augļu un dārzeņu produkcijai Savienībā. Piemēram, 2013.–2018. gadā Xyllela fastidiosa uzliesmojumi un izplatība Itālijā, Spānijā un Francijā cita starpā skāra tādus kauleņu kokus kā plūmes, ķirši un mandeles. 2018.–2019. gadā invazīvā tomātu augļu brūnplankumainības vīrusa (ToBRFV) ieviešanās un izplatīšanās nodarīja kaitējumu tomātu (Solanum lycopersicum L.) un dārzeņpiparu (Capsicum annuum) produkcijai Itālijā un Vācijā. Kaitīgo organismu sakarā jānorāda, piemēram, uz Eurytoma schreineri Schreiner, kas importa ceļā ieviesies Savienībā 2013. gadā un nodarījis kaitējumu plūmju, aprikožu un ķiršu produkcijai Bulgārijā un kaimiņvalstīs. Pavisam nesen, 2019. gadā, marmorbrūnā blakts (Halyomorpha halys) radīja lielus produkcijas zudumus Itālijas ziemeļu reģionos, proti, Emīlijā Romanjā, Veneto, Trentīno Alto-Adidžē, Lombardijā, Pjemontā un Friuli-Venēcijā Džūlijā, un nelabvēlīgi ietekmēja minētajos reģionos darbojošos ražotāju organizāciju tirgū laistās produkcijas vērtību.
                  
               
                     (2)
                  
                  
                     Lai, ņemot vērā fitosanitārā kaitējuma biežuma pieaugumu, stiprinātu šo organizāciju noturību nākotnē, ir vajadzīgs ilgtermiņa risinājums, kas attiecas uz ražotāju organizāciju tirgū laistās produkcijas vērtības aprēķināšanu. Komisijas Deleģētā regula (ES) 2017/891 (2) ir jāgroza, lai ražotāju organizāciju tirgū laistās produkcijas vērtības aprēķināšanā Savienībā pieļautu elastību gadījumos, kad šīs organizācijas saskaras ar fitosanitāru kaitējumu, kas to produkciju padarījis neizmantojamu patēriņā un pārstrādē.
                  
               
                     (3)
                  
                  
                     Lieli tirgū laistās produkcijas vērtības zaudējumi, ko izraisījis fitosanitārais kaitējums, būtiski ietekmē Savienības atbalsta apjomu, ko ražotāju organizācijas saņem nākamajā gadā, jo Savienības atbalsta summa tiek aprēķināta kā procentuālā daļa no katras ražotāju organizācijas tirgū laistās produkcijas vērtības. Ja liela daļa ražas vai visa raža tiek zaudēta, ražotāju organizācijas riskē zaudēt atzītas organizācijas statusu, jo viens no atzīšanas kritērijiem ir konkrēta tirgū laistās produkcijas minimālā vērtība, kas noteikta valsts līmenī. Tas radītu divkāršus ekonomiskos zaudējumus, kas apdraud ražotāju organizāciju ilgtermiņa stabilitāti.
                  
               
                     (4)
                  
                  
                     Tāpēc ražotāju organizāciju tirgū laistās produkcijas vērtības aprēķināšanā būtu jāpieļauj lielāka elastība. Tas vajadzīgs, lai nepieļautu situācijas, kurās ražotāju organizācijas, kas iegulda līdzekļus profilaktiskajos pasākumos, bet tomēr saskaras ar būtisku fitosanitāro kaitējumu, piedzīvo ne vien tirgū laistās produkcijas vērtības zaudējumu, bet arī ievērojamu un pēkšņu Savienības finansiālās palīdzības samazinājumu nākamajā gadā. Tomēr šādai elastībai tirgū laistās produkcijas vērtības aprēķināšanā vajadzētu būt pieejamai tikai tām ražotāju organizācijām, kas pierāda, ka ir veikušas vajadzīgos profilaktiskos pasākumus pret augu slimībām un kaitīgo organismu invāzijām, piemēram, ieviesušas aizsargtīklus, kaitīgo organismu un slimību monitoringu, bioloģiskos kaitīgo organismu apkarošanas līdzekļus un citus pasākumus, kas mazina kaitīgo organismu un slimību parādīšanos un produkcijai nodarīto kaitējumu.
                  
               
                     (5)
                  
                  
                     Ņemot vērā kaitīgo organismu invāziju vai augu slimību pieaugošo biežumu un no tā izrietošos ievērojami lielākos produkcijas zaudējumus salīdzinājumā ar kaitējumu, kas saistīts ar laikapstākļiem, Deleģētās regulas (ES) 2017/891 23. panta 4. punktā noteiktais aizsardzības pasākums, atbilstoši kuram tirgū laistās produkcijas vērtība ir uzskatāma par 65 % no konkrēta produkta vērtības iepriekšējā atsauces periodā, ir nepietiekams.
                  
               
                     (6)
                  
                  
                     Tālab, ņemot vērā vajadzību panākt to ražotāju organizāciju ekonomisko un finansiālo stabilitāti, kuras skāruši lieli tirgū laistās produkcijas vērtības zaudējumi, ko izraisījis fitosanitārs kaitējums, tirgū laistās produkcijas vērtības aprēķināšanā piemērojamā sliekšņvērtība būtu jāpalielina. Ņemot vērā iepriekšminēto un rēķinoties ar būtisko kaitējumu, ko nodarījušas nesenās kaitīgo organismu invāzijas, Deleģētās regulas (ES) 2017/891 23. panta 4. punktā noteiktā tirgū laistās produkcijas vērtība būtu jāpalielina līdz 85 %.
                  
               
                     (7)
                  
                  
                     Ņemot vērā to, ka darbības programmas tiek īstenotas pa kalendārajiem gadiem, un to, ka tirgū laistās produkcijas vērtība, kas nosaka Savienības finansiālās palīdzības apjomu, tiek aprēķināta, pamatojoties uz iepriekšējo kalendāro gadu, šai regulai jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
                  
               
                     (8)
                  
                  
                     Tāpēc Deleģētā regula (ES) 2017/891 būtu attiecīgi jāgroza,
                  
               IR PIEŅĒMUSI ŠO REGULU.
         
            1. pants
            Grozījums Deleģētajā regulā (ES) 2017/891
            Deleģētās regulas (ES) 2017/891 23. panta 4. punktu aizstāj ar šādu:
            
               
                  “4.   Ja produkta vērtība vismaz par 35 % ir samazinājusies tādu iemeslu dēļ, kas nav ražotāju organizācijas atbildībā un kontrolē, uzskata, ka pārdotās [tirgū laistās] produkcijas vērtība ir 65 % no minētā produkta vērtības iepriekšējā atsauces periodā. Ražotāju organizācija attiecīgās dalībvalsts kompetentajai iestādei pierāda, ka minētie iemesli nav tās atbildībā un kontrolē.
                  Ja produkta vērtība vismaz par 35 % ir samazinājusies tādu augu slimību vai kaitīgo organismu invāziju dēļ, kas nav ražotāju organizācijas atbildībā un kontrolē, uzskata, ka pārdotās [tirgū laistās] produkcijas vērtība ir 85 % no minētā produkta vērtības iepriekšējā atsauces periodā. Ražotāju organizācija attiecīgās dalībvalsts kompetentajai iestādei pierāda, ka ir veikusi vajadzīgos profilaktiskos pasākumus pret attiecīgo augu slimību vai kaitīgo organismu invāziju.
                  Šo punktu piemēro arī tādēļ, lai noteiktu atbilstību pārdotās [tirgū laistās] produkcijas minimālajai vērtībai, uz ko norādīts 9. pantā.”
               
            
         
         
            2. pants
            Stāšanās spēkā
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 30. martā
            
               
                  Komisijas vārdā –
               
               
                  Priekšsēdētāja
               
               Ursula VON DER LEYEN
            
         
         
            (1)  OV L 347, 20.12.2013., 671. lpp.
         
         
            (2)  Komisijas 2017. gada 13. marta Deleģētā regula (ES) 2017/891, ar ko Eiropas Parlamenta un Padomes Regulu (ES) Nr. 1308/2013 papildina attiecībā uz augļu un dārzeņu un pārstrādātu augļu un dārzeņu nozari un Eiropas Parlamenta un Padomes Regulu (ES) Nr. 1306/2013 papildina attiecībā uz sodiem, kas piemērojami minētajās nozarēs, un groza Komisijas Īstenošanas regulu (ES) Nr. 543/2011 (OV L 138, 25.5.2017., 4. lpp.).